29 
leur église. Un masson fidel fit cet office en un petit cachot vouté duquel 
personne ne s’apperceut. 
Et pour ne rien obmettre de ce que succeda les années suiuantes lors 
que ce sainct depost fut retiré de son cachot et reporté a l’église puis exposé 
en son lieu ordinaire, tout le peuple retorné lors a la ville y accourut et 
la solemnité fut grande. Une mere qui auoit une sienne fille paralitique 
fut des premieres qui accourut a ce sainct corps, et ayant fait baiser a sa 
fille les pieds de sainct Claude, remit sa fille abas pour estre libre a baiser 
elle mesme les saincts pieds. Sa fille ne fut pas sitost abas qu’elle s’escria 
de douleur qu’elle sentit aux hanches, puis se leuant debout dit a sa mere 
qu’elle marcheroït bien; et tous les assistans qui l’auoient tousiours veue 
en sa paralisie s’estonnans , elle se hazarda de marcher et s’en alla a son 
pied sans aide aucune en sa maison et a tousiours continué sa santé. Je 
ne compte pas pour chose miraculeuse ce qu'arriua a ce corps sainct qui 
ayant demeuré plusieurs années muré en lieu humide dans un cachot et 
muraille toute fresche, et fut a ce moyen trouué moisy quand on le des- 
mura, je ne compte pas (dis-ie) a nouueau miracle que quand on eu tou- 
ché cette moisisseure , le corps (et principalement les pieds qui auparauant 
estoient noircys par le hasle et fumée des cierges en neuf cens ans) se 
trouuerent blancs et beaux a merueilles, car c'est tousiours le premier mi- 
racle de la conseruation de ce corps auquel l'humidité et pourriture ne 
peut rien. 
Le marquis estoit a Besancon, et pour empescher les approches a Veymar 
auoit my grosse garnison a Chasteauuiel et tenoit ce qu'il auoit de reserue 
dans le val d'Ornans, proche duquel il auoit posté a Maillot le capitaine 
Beauregard qui auoit deffendu Sainct Amour et quatre ans après fut tué 
en la bataille de Rocroy combattant vaillamment , lequel correspondoit a 
Sainct Ane et a Chasteluiel, et ces deux places correspondoient a Salins et a 
Besancon. 
15. Veymar desesperant de forcer l’une ny l’autre de ces deux villes et 
se contentant pour l'heure d’auoir munitionné Brisac, mit en feu toutes 
noz montaignes dez Pontarlier iusques a Salins ; on voyoit chaque iour dez 
Sainct Ane fumées en diuers lieux et la nuict les feux des villages bruslans 
donnoient lueur, et en cette sorte furent consummez plusieurs centaines de 
beaux et grands villages et plusieurs maisons de gens de condition qui ne 
nuisoient en rien à Veymar ny à la France, et paroissoit assez que c’estoit 
ou haine cruelle contre les catholiques bourguignons qui transportoit 
